Carina Christensen (KF), 2008-11-19:
Som spørgeren selvfølgelig er klar over, er finanslovaftaler udtryk for, hvad de politiske partier, som indgår aftalen, samlet set har kunnet blive enige om at prioritere i det kommende år.
Her indgår bevillingerne til kulturen, som jeg også nævnte før, i de samlede finanslovprioriteringer.
For det kommende år har aftalepartierne valgt at prioritere kulturarven, skolekoncerter, litteratur og design.
Det synes jeg er et rigtig godt resultat.
Så spørger hr. Mogens Jensen, hvorfor vi ikke har prioriteret lukningstruede kulturinstitutioner, egnsteatre og Kunstrådets frie midler.
Lad mig først og fremmest sige, at jeg ikke helt ved, hvad det er for lukningstruede kulturinstitutioner, hr. Mogens Jensen taler om.
Der er jo altid kulturinstitutioner, der godt kunne bruge flere penge, det erkender jeg, men jeg kender sådan set ikke til kulturinstitutioner, som er gået i betalingsstandsning, eller som på anden måde er decideret lukningstruet, og som derfor har et akut behov for redning.
Den eneste institution, der mig bekendt har haft den slags problemer, er Peter Schaufuss Balletten, og her har jeg forstået, at det er hr. Mogens Jensen, som ønsker at tage pengene fra dem.
Hvad angår egnsteatrene vil jeg gerne understrege, at den finanslovaftale, der blev indgået tilbage i 2006, etablerede den nye egnsteaterordning, og den sikrede samtidig et væsentligt løft til de statslige bevillinger på området.
Alt i alt er der sket en unik opprioritering af det her område fra statens side gennem det sidste år med en stigning på ca. 60 pct. i bevillingen, fra ca. 38 mio. kr. i 2000 til ca. 66 mio. kr. i 2009, oven i købet når man regner i sammenlignelige priser og i øvrigt fraregner de midler, der kom ind fra amterne.
Med hensyn til Kunstrådets frie midler vil jeg sige, at finanslovbevillingen stiger i 2009, fra 15 mio. kr. i 2008 til 20 mio. kr. i 2009.
Den bevillingsstigning er ikke et resultat af finanslovaftalen for 2009, men den blev fastlagt allerede med finansloven for 2007.
Men ikke desto mindre er det altså et udtryk for politisk vilje til at prioritere, at Kunstrådet også har nogle frie midler til deres rådighed.
Jeg vil gerne understrege, som jeg også sagde i min tidligere besvarelse, at en forudsætning for at være med til at prioritere midler, også på kulturområdet, er, at man selv udviser ansvarlighed og dermed også ansvarlighed til at finde den nødvendige finansiering, og der har Socialdemokraterne jo altså ikke været med til at finde én eneste krone.
Kulturministeriets bevillinger indgår som bekendt som en del af den samlede finanslov, og jeg synes, at regeringen har indgået en god finanslovaftale med Dansk Folkeparti og Liberal Alliance.
I finanslovaftalen er der på kulturområdet ud over de ekstra initiativer, der allerede var indarbejdet i regeringens forslag til finanslov for 2009, 150 mio. kr. mere til styrkelse af dansk kultur de næste 4 år.
Vi har her bl.a. valgt at gøre en særlig indsats for Jellingestenene, Vikingeskibsmuseet i Roskilde og Frederiksborg Slot.
Derudover er der kommet flere penge til Den gamle By i Århus.
Og der er afsat ekstra bevillinger til flere skolekoncerter til børn og unge i skolerne i hele landet.
Sammenholdt med de midler, der var afsat på regeringens finanslovforslag til design og litteratur, er der tale om en samlet styrkelse på i alt 248 mio. kr.
I forhold til spørgsmålets konkrete indhold vil jeg gerne bemærke, at der ikke har været nogen lang og ubrudt tradition for at indgå særlige brede finanslovaftaler om kulturen i forbindelse med den samlede finanslovaftale.
I år er der indgået forlig mellem regeringen, Dansk Folkeparti og Liberal Alliance.
Socialdemokraterne deltog som forligsparti kun i aftalen om Det Kongelige Teater i 2008.
Det er et billede, der også kan bekræftes, hvis man ser længere tilbage.
I det længere perspektiv er der på kulturområdet år for år blevet indgået aftaler med skiftende flertal.
En forudsætning for aftalerne har altid været, at de partier, der deltog, har taget et ansvar for de ekstra bevillinger og altså dermed også medvirket til at sikre finansieringen af de ekstra bevillinger.
For så vidt angår selve finanslovaftalen for 2009, der bl.a. dækker kulturområdet, kan jeg bekræfte, at hr. Mogens Jensens parti ikke har bidraget med en eneste krone, hverken i år eller sidste år.